Ehdotus NEUVOSTON PÄÄTÖS Euroopan unionin ja sen jäsenvaltioiden sekä Filippiinien tasavallan kumppanuutta ja yhteistyötä koskevan puitesopimuksen tekemisestä /* COM/2013/0925 final - 2013/0441 (NLE) */





PERUSTELUT Neuvosto valtuutti marraskuussa 2004 komission neuvottelemaan kumppanuutta ja yhteistyötä koskevista puitesopimuksista Thaimaan, Indonesian, Singaporen, Filippiinien, Malesian ja Brunein kanssa. Neuvottelut Filippiinien kanssa aloitettiin helmikuussa 2009, ja ne saatiin päätökseen kesäkuussa 2010. Kun Coreperilta oli saatu hyväksyntä, molemmat osapuolet parafoivat kumppanuus- ja yhteistyösopimuksen 25. kesäkuuta 2010. Kumppanuus- ja yhteistyösopimus allekirjoitettiin 11. heinäkuuta 2012 Phnom Penhissä ASEANin alueellisen foorumin ministerikokouksen yhteydessä. Filippiinien kanssa tehtävä kumppanuus- ja yhteistyösopimus on ensimmäinen kahdenvälinen sopimus Filippiinien kanssa, ja se korvaa nykyisen oikeudellisen kehyksen, joka on Euroopan talousyhteisön ja Kaakkois-Aasian valtioiden liiton (ASEAN) jäsenvaltioiden välinen yhteistyösopimus vuodelta 1980. Poliittisesta näkökulmasta Filippiinien kanssa tehtävä kumppanuus- ja yhteistyösopimus on merkittävä askel kohti kahdenvälisten suhteiden lujittamista ja EU:n roolin vahvistamista Kaakkois-Aasiassa niiden yhteisten yleismaailmallisten arvojen pohjalta, joita ovat muun muassa demokratia ja ihmisoikeudet. Se helpottaa poliittisen, alueellisen ja kansainvälisen yhteistyön kehittämistä. Kumppanuus- ja yhteistyösopimukseen sisältyy EU:n ulkopolitiikan kannalta keskeisiä velvoitteita, muun muassa määräyksiä ihmisoikeuksista, asesulusta, terrorismin torjunnasta ja Kansainvälisestä rikostuomioistuimesta. Siihen sisältyy myös ajankohtaisia aiheita, kuten rauhanprosessi ja katastrofiriskien hallinta. Kumppanuus- ja yhteistyösopimus lujittaa alueellista yhteistyötä lukuisilla politiikan aloilla, joita ovat esimerkiksi muuttoliike, verotus, ympäristö, energia, tiede ja teknologia, merenkulku ja lentoliikenne, matkailu, kulttuuri sekä rahanpesun ja terrorismin rahoituksen, laittomien huumausaineiden, järjestäytyneen rikollisuuden ja korruption torjunta. Kumppanuus- ja yhteistyösopimus laajentaa merkittävästi osapuolten mahdollisuuksia tehdä yhteistyötä talouden ja kaupan aloilla. Kumppanuus- ja yhteistyösopimus sisältää merkittävän kaupan alan yhteistyötä koskevan osuuden, jonka odotetaan edistävän neuvotteluja vapaakauppasopimuksesta. Kumppanuus- ja yhteistyösopimusta tehtäessä otetaan huomioon EU:n tavoite, joka on luoda kattava ja johdonmukainen taloudellinen ja poliittinen kehys EU:n ja ASEAN-maiden välisille suhteille. Lisäksi kumppanuus- ja yhteistyösopimukseen sisältyy merkittävä kehitysyhteistyöosuus, joka käsittää tiukkoja määräyksiä EU:n taloudellisten etujen suojaamiseksi. Komissio toteaa, että tuomioistuin käsittelee kumppanuus- ja yhteistyösopimuksen allekirjoittamista Filippiinien kanssa koskevaa neuvoston päätöstä N:o 2012/272/EU osana asiaa C-377/12. Komissio pyysi tuomioistuinta kumoamaan edellä mainitun päätöksen siltä osin kuin neuvosto oli lisännyt siihen oikeusperustat, jotka koskevat liikennettä (SEUT-sopimuksen 91 ja 100 artikla), takaisinottoa (SEUT-sopimuksen 79 artiklan 3 kohta) ja ympäristöä (SEUT-sopimuksen 191 artiklan 4 kohta). Komissio pyysi tuomioistuinta säilyttämään kiistanalaisen päätöksen vaikutukset. Jollei tuomioistuimen asiassa C-377/12 antamasta ratkaisusta muuta johdu, tämä ehdotus neuvoston päätökseksi kumppanuus- ja yhteistyösopimuksen tekemisestä perustuu 207 ja 209 artiklaan sekä 218 artiklan 6 kohtaan. Komissio pyytää neuvostoa kiinnittämään huomiota sopimuksen johdanto-osan kappaleeseen, joka liittyy perussopimusten pöytäkirjojen 21 ja 22 mukaiseen Yhdistyneen kuningaskunnan, Irlannin ja Tanskan erityisasemaan. Tämän johdanto-osan lisääminen sopimukseen johtuu tämän tekstin laatimistavasta. Riippuen unionin tuomioistuimen ratkaisusta asiassa C-377/12 johdanto-osan kappaletta voidaan joutua myöhemmin muuttamaan tai se voidaan joutua poistamaan kokonaan. Komissio katsoo, että menettelyä tämän sopimuksen tekemiseksi ei voida saattaa päätökseen ennen kuin tuomioistuin on antanut ratkaisunsa. 2013/0441 (NLE) Ehdotus NEUVOSTON PÄÄTÖS Euroopan unionin ja sen jäsenvaltioiden sekä Filippiinien tasavallan kumppanuutta ja yhteistyötä koskevan puitesopimuksen tekemisestä EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan ja 209 artiklan yhdessä sen 218 artiklan 6 kohdan a alakohdan kanssa, ottaa huomioon Euroopan komission ehdotuksen, ottaa huomioon Euroopan parlamentin puoltavan lausunnon, sekä katsoo seuraavaa: (1) Neuvoston päätöksen N:o 2012/272/EU[1] mukaisesti Euroopan unionin ja sen jäsenvaltioiden sekä Filippiinien tasavallan kumppanuutta ja yhteistyötä koskeva puitesopimus allekirjoitettiin 11 päivänä heinäkuuta 2012 sillä varauksella, että sopimuksen tekeminen saatetaan päätökseen. (2) Sopimus olisi hyväksyttävä Euroopan unionin puolesta, ON HYVÄKSYNYT TÄMÄN PÄÄTÖKSEN: 1 artikla Hyväksytään unionin puolesta Euroopan unionin ja sen jäsenvaltioiden sekä Filippiinien tasavallan kumppanuutta ja yhteistyötä koskeva puitesopimus. Sopimuksen teksti on tämän päätöksen liitteenä. 2 artikla Sopimuksen 48 artiklassa tarkoitetun sekakomitean puheenjohtajana toimii unionin ulkoasioiden ja turvallisuuspolitiikan korkea edustaja. Sekakomiteassa ovat edustettuina Euroopan unioni tai Euroopan unioni ja sen jäsenvaltiot käsiteltävästä aiheesta riippuen. 3 artikla Neuvoston puheenjohtaja nimeää henkilön, jolla on oikeus tehdä Euroopan unionin puolesta sopimuksen 57 artiklan 1 kohdassa tarkoitettu ilmoitus. 4 artikla Tämä päätös tulee voimaan päivänä, jona se hyväksytään. Se julkaistaan Euroopan unionin virallisessa lehdessä. Tehty Brysselissä Neuvoston puolesta Puheenjohtaja [1] EUVL L 134, 24.5.2012, s. 3.